57)

B iedaļas J apakšiedaļu aizstāj ar šādu: “J APAKŠIEDAĻA – PROJEKTĒŠANAS ORGANIZĀCIJAS APSTIPRINĀJUMS 21.B.430. Sākotnējās sertifikācijas procedūra a) Saņemot pieteikumu projektēšanas organizācijas apstiprinājuma sākotnējai izdošanai, kompetentā iestāde verificē pieteikuma iesniedzēja atbilstību piemērojamajām prasībām. b) Vismaz reizi sākotnējās sertifikācijas pārbaudes laikā rīko tikšanos ar projektēšanas organizācijas vadītāju, lai nodrošinātu, ka minētā persona saprot savu uzdevumu un pārskatatbildību. c) Kompetentā iestāde reģistrē visus sniegtos atzinumus, slēgšanas darbības, kā arī ieteikumus projektēšanas organizācijas apstiprinājuma izdošanai. d) Kompetentā iestāde rakstiski apstiprina pieteikuma iesniedzējam visus pārbaudes laikā izdarītos atzinumus. Sākotnējās sertifikācijas gadījumā pirms projektēšanas organizācijas apstiprinājuma izdošanas visi atzinumi ir jākoriģē atbilstoši kompetentās iestādes prasībām. e) Ja kompetentā iestāde ir pārliecinājusies, ka pieteikuma iesniedzējs atbilst piemērojamajām prasībām, tā izdod projektēšanas organizācijas apstiprinājumu. f) Aģentūras norādītā veidā projektēšanas organizācijas apstiprinājumā ietver sertifikāta atsauces numuru. g) Sertifikātu izdod uz neierobežotu laiku. Projektēšanas organizācijas prerogatīvas un darbības, kuru veikšanai organizācija ir apstiprināta, tai skaitā attiecīgi visus piemērojamos ierobežojumus, norāda projektēšanas organizācijas apstiprinājumam pievienotajos apstiprinājuma noteikumos. 21.B.431. Uzraudzības principi Kompetentā iestāde verificē, vai sertificētās organizācijas joprojām atbilst piemērojamajām prasībām. a) Šāda verifikācija: 1. kā atbalstu izmanto dokumentāciju, kas īpaši paredzēta tam, lai par uzraudzību atbildīgajam personālam sniegtu norādes par tā uzdevumu veikšanu; 2. informē attiecīgās organizācijas par uzraudzības rezultātiem; 3. par pamatu izmanto novērtējumus, revīzijas un pārbaudes, un, ja nepieciešams, neizziņotas pārbaudes; 4. sniedz kompetentajai iestādei nepieciešamos pierādījumus, ja jāveic turpmākas darbības, tai skaitā 21.B.433. punktā paredzētie pasākumi. b) Kompetentā iestāde nosaka a) apakšpunktā paredzētās uzraudzības tvērumu, ņemot vērā iepriekšējo uzraudzības darbību rezultātus un drošības prioritātes. c) Kompetentā iestāde apkopo un apstrādā visu informāciju, ko uzskata par nepieciešamu uzraudzības darbību veikšanai. 21.B.432. Uzraudzības programma a) Kompetentā iestāde izveido un uztur uzraudzības programmu, kas ietver 21.B.431. punkta a) apakšpunktā prasītās uzraudzības darbības. b) Uzraudzības programmu izstrādā, ņemot vērā organizācijas specifiku, tās darbību sarežģītību un iepriekšējo sertifikācijas un/vai uzraudzības darbību rezultātus, un tās pamatā ir saistīto risku novērtējums. Katrā uzraudzības plānošanas ciklā iekļauj: 1. novērtējumus, revīzijas un pārbaudes, tai skaitā attiecīgi: i) vadības sistēmas novērtējumus un procesa revīzijas; ii) organizācijas darba jomā ietilpstošo ražojumu, daļu un ierīču projektēšanas un sertificēšanas attiecīgās izlases ražojumu revīzijas; iii) paveikto darbu izlasi; iv) neizziņotas pārbaudes; 2. projektēšanas organizācijas vadītāja un kompetentās iestādes savstarpējās sanāksmes, kas nodrošina, ka abas puses ir informētas par visiem būtiskajiem jautājumiem. c) Uzraudzības plānošanas cikls nav ilgāks par 24 mēnešiem. d) Neatkarīgi no c) apakšpunkta uzraudzības plānošanas ciklu var pagarināt līdz 36 mēnešiem, ja kompetentā iestāde ir konstatējusi, ka iepriekšējo 24 mēnešu laikā: 1. organizācija ir pierādījusi, ka tā spēj lietpratīgi noteikt aviācijas drošuma apdraudējumus un pārvaldīt saistītos riskus; 2. organizācija ir pierādījusi, ka tā pastāvīgi ievēro 21.A.247. punktu un pilnībā kontrolē visas pārmaiņas projektēšanas vadības sistēmā; 3. nav izdoti 1. līmeņa atzinumi; 4. visas korekcijas ir īstenotas kompetentās iestādes apstiprinātā vai pagarinātā termiņā, kā noteikts 21.B.433. punkta d) apakšpunktā. Neatkarīgi no c) apakšpunkta uzraudzības plānošanas ciklu var vēl pagarināt līdz ne vairāk kā 48 mēnešiem, ja papildus d) apakšpunkta 1.–4. punktā paredzētajiem nosacījumiem organizācija ir izveidojusi un kompetentā iestāde ir apstiprinājusi iedarbīgu sistēmu kompetentās iestādes pastāvīgai informēšanai par organizācijas drošības rādītājiem un atbilstību normatīvajām prasībām. e) Uzraudzības plānošanas ciklu var saīsināt, ja tiek pierādīts, ka organizācijas drošības rādītāji ir pazeminājušies. f) Uzraudzības programmā iekļauj informāciju par datumiem, kad jāveic novērtējumi, revīzijas un pārbaudes un jārīko sanāksmes, un datumiem, kad faktiski ir veikti attiecīgie novērtējumi, revīzijas, pārbaudes un sanāksmes. g) Pabeidzot katru uzraudzības plānošanas ciklu, kompetentā iestāde izdod ieteikuma ziņojumu par apstiprinājuma turpināšanu, kurā atspoguļoti uzraudzības rezultāti. 21.B.433. Atzinumi un korekcijas; novērojumi a) Kompetentā iestāde ievieš sistēmu atzinumu nozīmīguma analizēšanai drošības ziņā. b) Kompetentā iestāde izdod 1. līmeņa atzinumu, ja ir konstatēta neatbilstība Regulas (ES) 2018/1139 un tās deleģēto un īstenošanas aktu piemērojamajām prasībām, organizācijas procedūrām un rokasgrāmatām vai projektēšanas organizācijas sertifikātam, tai skaitā apstiprinājuma noteikumiem, kas var izraisīt nekontrolējamas neatbilstības un potenciāli nedrošu stāvokli. 1. līmeņa atzinumi ietver arī šādus gadījumus: 1. kompetentajai iestādei parastajā darba laikā un pēc diviem rakstiskiem pieprasījumiem nav nodrošināta piekļuve organizācijas telpām, kā noteikts 21.A.9. punktā; 2. projektēšanas organizācijas apstiprinājuma iegūšana vai tā uzturēšana spēkā, viltojot iesniegtos dokumentāros pierādījumus; 3. pierādījumi par projektēšanas organizācijas apstiprinājuma nelikumīgu vai krāpniecisku izmantošanu; 4. nav iecelts projektēšanas organizācijas vadītājs, kā noteikts 21.A.245. punkta a) apakšpunktā. c) Kompetentā iestāde izdod 2. līmeņa atzinumu, ja ir konstatēta neatbilstība Regulas (ES) 2018/1139 un tās deleģēto un īstenošanas aktu piemērojamajām prasībām, organizācijas procedūrām un rokasgrāmatām vai sertifikātam, tai skaitā apstiprinājuma noteikumiem, bet šī neatbilstība nav klasificēta kā 1. līmeņa atzinums. d) Ja, veicot uzraudzību vai izmantojot citus līdzekļus, tiek izdarīts atzinums, kompetentā iestāde, neskarot Regulā (ES) 2018/1139 un tās deleģētajos un īstenošanas aktos prasītās papildu darbības, rakstiski paziņo organizācijai par atzinumu un pieprasa veikt korekciju, lai novērstu konstatēto(-ās) neatbilstību(-as). Ja 1. līmeņa atzinums ir tieši saistīts ar ražojumu, kompetentā iestāde informē tās dalībvalsts kompetento iestādi, kurā šis gaisa kuģis ir reģistrēts. 1. Kompetentā iestāde 1. līmeņa atzinumu gadījumā: i) nosaka organizācijai korekcijas īstenošanas termiņu, kas ir atbilstošs atzinuma būtībai, bet jebkurā gadījumā nav ilgāks par 21 darba dienu. Minētais termiņš sākas dienā, kad organizācijai tiek nosūtīts rakstisks paziņojums par atzinumu, kurā prasīts veikt korekciju konstatētās(-o) neatbilstības(-u) novēršanai; ii) novērtē organizācijas ierosināto korekciju plānu un īstenošanas plānu un, ja novērtējumā secināts, ka tie ir pietiekami neatbilstības(-u) novēršanai, tos apstiprina; iii) ja organizācija neiesniedz pieņemamu korekciju plānu vai neveic korekciju kompetentās iestādes apstiprinātā termiņā – nekavējoties un atbilstīgi rīkojas, lai aizliegtu vai ierobežotu attiecīgās organizācijas darbības un attiecīgā gadījumā atsauktu projektēšanas organizācijas apstiprinājumu vai pilnīgi vai daļēji ierobežotu vai apturētu tā darbību atkarībā no 1. līmeņa atzinuma mēroga, kamēr organizācija nav sekmīgi īstenojusi korekciju. 2. Kompetentā iestāde 2. līmeņa atzinumu gadījumā: i) nosaka organizācijai korekcijas īstenošanas termiņu, kas ir atbilstošs atzinuma būtībai, bet jebkurā gadījumā sākotnēji nav ilgāks par trim mēnešiem. Minētais termiņš sākas dienā, kad organizācija rakstiski paziņo atzinumu un pieprasa veikt korekciju. Šā termiņa beigās un atbilstīgi atzinuma būtībai kompetentā iestāde drīkst minēto trīs mēnešu termiņu pagarināt, ja ar kompetento iestādi ir saskaņots korekciju plāns; ii) novērtē organizācijas ierosināto korekciju plānu un īstenošanas plānu un, ja novērtējumā secināts, ka tie ir pietiekami neatbilstības(-u) novēršanai, tos apstiprina; iii) ja organizācija neiesniedz pieņemamu korekciju plānu vai neīsteno korekciju kompetentās iestādes apstiprinātajā vai pagarinātajā termiņā, atzinuma līmeni paaugstina līdz 1. līmenim un veic d) apakšpunkta 1. punktā noteikto darbību. e) Turpmāk norādītajos gadījumos, kuros nav vajadzīgs ne 1., ne 2. līmeņa atzinums, kompetentā iestāde var izteikt novērojumus: 1. ja kāda elementa darbība novērtējumā atzīta par neefektīvu; 2. ja ir konstatēts elements, kas var potenciāli izraisīt b) vai c) apakšpunktā minētu neatbilstību; 3. ja ierosinājumi vai uzlabojumi skar organizācijas vispārīgos drošības rādītājus. Kompetentā iestāde dokumentē saskaņā ar šo punktu izteiktos novērojumus un rakstiski informē par tiem organizāciju. 21.B.435. Pārmaiņas projektēšanas vadības sistēmā a) Saņemot pieteikumu par būtiskām pārmaiņām projektēšanas vadības sistēmā, kompetentā iestāde pirms apstiprinājuma izdošanas pārliecinās par organizācijas atbilstību Regulas (ES) 2018/1139 un tās deleģēto un īstenošanas aktu piemērojamajām prasībām. b) Kompetentā iestāde nosaka, ar kādiem nosacījumiem organizācija var darboties pārmaiņu laikā, ja vien kompetentā iestāde nav konstatējusi, ka projektēšanas organizācijas apstiprinājums ir jāaptur. c) Ja kompetentā iestāde ir pārliecinājusies, ka organizācija atbilst Regulas (ES) 2018/1139 un tās deleģēto un īstenošanas aktu piemērojamajām prasībām, tā apstiprina pārmaiņas. d) Neskarot izpildes papildu pasākumus, gadījumā, ja organizācija ievieš būtiskas pārmaiņas projektēšanas vadības sistēmā, bet nav saņēmusi kompetentās iestādes apstiprinājumu saskaņā ar c) apakšpunktu, kompetentā iestāde apsver nepieciešamību apturēt, ierobežot vai atsaukt organizācijas sertifikātu. e) Attiecībā uz nebūtiskām pārmaiņām projektēšanas vadības sistēmā kompetentā iestāde iekļauj minēto pārmaiņu pārskatīšanu pastāvīgajā uzraudzībā saskaņā ar 21.B.431. punktā noteiktajiem principiem. Ja tiek konstatētas neatbilstības, kompetentā iestāde informē par to organizāciju, pieprasa veikt papildu pārmaiņas un rīkojas saskaņā ar 21.B.433. punktu.”;